
Réflexion par contact – Tükröződés és érintkezés

Kulcsszavak: lenyomat, képelmélet, Ravenna, Didi-Huberman, Szent Ágoston
Kutatásomban két ravennai keresztelőkápolna mennyezeti mozaikját elemzem. A keresztelési rítusokkal foglalkozó szakirodalmak egyetértenek azzal, hogy a vizualitás fontos szerepet játszott a keresztelési szertartásban, a képek a megkeresztelendők rituális önképének, idő- és tértapasztalatának aktív alakítói lehettek. A valóság és reprezentáció határait elmosó befogadási mechanizmussal kapcsolatban több szakirodalmi szövegben is felmerül a fények szerepe és a keresztelőmedence vízfelszínén az ábrázolások tükröződésének fontossága.
Dolgozatom első felében képelméleti szerzők alapján leírom a tükröződő képeket, majd Georges Didi-Huberman kortárs filozófus-művészettörténész segítségével a keresztelési rítust egy lenyomatkészítési eljárásként értelmezem, melynek központi eleme Jézus Krisztus és a megkeresztelendő képének egymásra csúszása, a kettő közötti érintkezés, amelyet a tükröződés hoz létre.
Ezután rekonstruálom azokat a Szent Ágostonnál megjelenő fogalmakat (signum, vestigium, imago, character), melyek valamilyen formában az ágostoni teológiában a nyomokhoz, nyomhagyáshoz, lenyomatokhoz kapcsolódnak. Végül összehasonlítom Szent Ágoston és Didi-Huberman lenyomatfogalmait. Az egyértelmű hasonlóságok és különbségek bemutatásán túl amellett érvelek, hogy a keresztelési rítust és az ahhoz tartozó vizualitást lenyomatkészítési eljárásként való értelmezése nem önkényes visszavetítés.



